Anno Domini MCCCCVIII°, in festo beati Thomæ apostoli, Alandiæ in parochia Swndom villa, quæ dicitur Biörnaby, puer quidam Olavus nomine, filius Ingmari, alterum quendam puerum [sequens,?] de mare (= more) pueriliter discurrendo ad glaciem, incauteque procedens fracta glacie in aquam cecidit, nec valens se juvare tandem post laborem submersus est. Socius autem eius mox, ut vidit ejus submersionem, in proximam parochiam, scilicet Saltwijk, territus aufugit, qui tandem de puero quid factum erat narravit. Homines autem hoc audientes ad locum submersionis hora vesperarum pervenerunt et puerum in mare submersum, in profundo jacentem, mortuum invenerunt. Qui cadaver extractum agitantes, vota peregrinationis ad beatam Birgittam et tandem ad hanc defixionis Domini memoriam cum oblationibus emiserunt. Et tum cerevisiam calidam in guttur ejus infuderunt, jam prope mediam noctem apparuerunt in eo colores varii, quos paulatim motus et oscitatio ac vox succedebant, congratulantibus cunctis et Deo gratias agentibus, qui solus mortuis reddit vitam. Hunc puerum vidimus sanum in profesto Trinitatis hic in conventu præsentem cum matre sua, quæ hæc omnia in bona fide et in verbo veritatis retulit, præsentibus discretis viris Hermanno Swarte, proconsule, Henrico van dem Berghe et Bertramo van Hallen. Parentes vero hujus pueri in Sveciam transmigrantes morantur in parochia Ryalom prope Stockholm, prædicta omnia constanter et fideliter asserentes.